**1.** Domino Francisco de Barbarino, iuris civilis professori.

**Amor**. Ecce mihi quesitus occurris Geri, angulariter, importune, cupide,

fatigatus iam, si non alarum remigio pretervolassem.

**Gerius**. Tu me?

**A**. Te, si Gerius es.

**G**. Ita dicunt. Sic mihi a sacris aquis nomen advenit, sed si magne

prudentie virum queris, ut personas, alias tibi exquirendus est Gerius.

**A**. Ludis?

**G**. Ut?

**2. A**. Novi te etiam cum tener in cunis vagiens lactisugis labiolis ubera

pressabas. Novi et cum verba ligatis implicitisque sonis immurmurans

moliebaris, novi te grandiusculum, novi adultum et te nunc etatis iam

declina formidantem.

**G**. Quorsum hec? Que tibi nomina? Nostrine generis advolas? Nam vox

hominem profecto non sonat et oppanse tibi ale cum faretris et que tu,

equi sessor infrenis, lumina velo quodam obnubes, te ab humani habitus

gestu discriminant. Tune ille fortassis, de quo clarissimus omnium

poeta sic cecinit:

*improbe Amor, quid non mortalia pectora cogis?*

et idem:

*nec lacrimis crudelis Amor nec gramina rivis,*

*nec cithiso saturantur apes, nec fronde capelle?*

p. 106

et idem:

*omnia vincit Amor et nos cedamus Amori*

itemque:

*et tu et quisquis amores*

*aut metuet dulces aut experietur amaros?*

**3. A**. Bene tibi notus esse iam debui, sed dum dissimulans in nostra castra,

tranfuga, redire contemnis, palluisti video, luridus factus et buxei

quasi pallore, non aliter quam nigrum pressit qui calcibus anguem,

improvisum aprisque sentibus obvolutum latentemque. Unde tremor?

Unde tibi tanta cordis gelida? Nec quod verearis, nec quod de sagittis

meis queraris, iuste sunt tibi cause. Tu opera nostra perquiris, sectaris,

diligis, colis; oloricanos poetas nostros amplecteris et nostrum nuper

videris tremebundus formidare aspectum?

**G**. Quid mirum, omnium potentissime, formidatissime? Ego et te dulcem

timui et pluries sum expertus amarum.

**A**. Exciditne tibi adhuc illud:

*et tu et quisquis amores?*

**G**. Memini itaque esse fateri habeo, iam expertus et in presentiarum conferens

tecum, agnosco vestigia flamme.

**A**. Agnoscis?

**G**. Agnosco.

**A**. Cave ne novas.

**G**. O utinam! Nam ah quanto tuum descendit vulnus hiatu!

**A**. Nullane tibi sunt arma?

**4. G**. Hercle, nulla, vel nulla, iam etate fluentia. Dum etenim iam emeritus

miles inter veteranos tuos esse arbitrarer, ociabundus a bellorum

tuorum sudoribus immunis et tu me iterum in pugnas tuas ut tironem

evocas revocasque improvidum inermem; quibus impar, libenter ad postes

p. 108

tuos arma deponerem ut ludificabundus, non ut hactenus viridis

illudar. Iam mihi temporibus albicans capillus irrepsit; abiit vigor;

*omnia fert etas, animum quoque; sepe ego longos*

*cantando puerum memini me condere soles:*

*multa ferunt anni venientes commoda secum,*

*multa recedentes adimunt:*

lasciva decentiori etas me relinquit; lusus tui florentes etatem decent,

maturatos indecet. Indulgendum est teneris: ludi implevere medullas.

**A**. Deliras, an pudet?

**G**. Pudet quidem.

**A**. Cur?

**G**. Ingrederis blande; deinde

*stimulis agis* *fruentes*

*apiumque par volantum*

ut de Severini versibus sumam:

*ubi grata mella fundis*

*fugis et nimis tenaci*

*feris icta corda morsu*

delectas primordio, subinde mellitum toxicum misces.

**5. A**. Obstrepere mihi videris.

**G**. Sic, sic malo tibi videri, quam saucius decantari; neque enim ridiculari

volo excors inter aniculas. Legi adolescentulus illud comedi tui

Afri:

*in amore hec omnia insunt vitia: iniurie,*

*suspiciones, inimicitie, indutie,*

*bellum, pax rursum*.

p. 110

**6.** Que incerta si quis vult ratione certa facere, nihilo plus operam dat,

quam ut quis cum ratione insaniat. Et quod tu tecum iratus cogitas: egone

illam? Que me? Que non? Nunc me sentiet qui vir fiam. Hec verba

una Hercle falsa lacrimula, quam oculos terendo vix expressit, restringet

et te ultra accusabis et dabis ei ultra supplicium. Et illud:

*pax odio, fraudique fides, spes iuncta timori,*

*est amor, et mixtus cum ratione furor.*

*Naufragium dulce, pondus leve, grata Caribdis,*

*incolumis languor, insaciata fames.*

*Esuriens, sitiens: sitis ebria, falsa voluptas*

*tristities leta, gaudia plena malis.*

*Dulce malum, mala dulcedo sibi dulcor amarus.*

**A**. Legisti hec tantum an expertus es?

**G**. Utrumque, fateor.

**A**. Non sunt isti amantes, sed amentes.

**7. G**. Nil mihi tecum est ultra. Iam in bilem accenderis: iam planam

frontem adversus incrispas et nedum tibi bellum infero, acrius perpetiar.

**A**. Mereris; sed mitius agam tecum; nec enim sic sentis ut loqueris,

nec te peniteat amissa iam arma reassumere, sic tua iubet Corinna, sic

Dido. Scis quam latissime imperem, que devotis premia, que indevotis

supplitia paraverim. Ego brutaliter viventes moribus homino; immanitate

barbaros, mites efficio; impexos excolo; dissotiales sotio; clausas

avaritie visco manus tenacissimo aperio; tumidos placo; ego bellorum

quies, discidentium portus; tenacissimum mortalium vinculum, curarum

dulce remedium; quot in lucem prestantissimos viros, quot facundissimas

dominas flammis meis in lucem provexi, quos eterne noctis

ignorantia occuluisset! Referta sunt scriptorum nobilium volumina;

picta scultaque etiam adhuc intuentium oculis clarescunt. **8.** Obicies

quod tantisper amaresco et quod usque in furoris nomen transeo. Sed

nihil est quod prosit, quod et idem nocere non possit: vina ipsa sobrie

sumpta saluti sunt et ultra pestifera. Scis me celo, terris inferisque regnatorem,

p. 112

nec te fugit quibus flammarum nostrarum fervoribus, illum

qui celi terrarumque opera omnia lustrat, solem, decoxerim in sua Leucothoe,

in qua, dum sepius suspiratos ducit affectus, sui luminis expers

factus, non semel eclipsavit. **9.** Quantum noster Apollo ob Admeti

filiam, pastor factus, exarsit dum regit armenta! Ipsumque celo tonantem

Iovem sacros edere mugitus, dum Agenoream querit Europam,

coegimus. Vidit et celi regio illum bellantium terribilem deum cum Venere,

matre nostra, Vulcaneis catenis implicitum confertumque. Nostris

quoque incaluit ignibus Cinthia, dum apud Latmia saxa Endimioneos

petit amplexus; ipsumque horriferum Boream Actee virginis facies dilecta

flammavit. **10.** Omitto deos, quos ad unum usque, nisique largis

dies ambagibus tererem et longum esset enumerare, vulneravi. Transeo

ad terrigenas semideosque tuos. Legisti Herculem inter Ionias calathum

tenuisse puellas et domine sue nimis exterritum impregnasse iam

colos, quem celum humeris sustinuisse antiquitas tradit. Arsit etiam

in capta Briseide magnus Achilles, movit Ayacem Telamone nata forma

captive dominum Thecnesse; Hectoreum pectus infregi; illumque

singularem nature scrutatorem Aristotilem muliebra subire imperia

compuli, et in Egyptia Cleopatra illum divum Iulium Cesarem coxi. Et,

ut parcam nomini, parcam fame, illum transeo Salamonem, cuius ego

simpliciter sic interiora transfondi, ut sculptiles deos orare coegerim;

illum quin ymmo truculentissimum inferorum regem Plutonem ad Proserpine

Sicule raptum accendi. Non sit ergo tibi rubori, nec te peniteat

si nostris carperis ignibus.

p. 114

**11. G**. Si liceret, Palladis, non matris tue, sponsus esse optarem; sed

sic me tui terror imperii terret et premit, ut mandatis tuis obviam ire

formidini sit. Tu tamen, ubi satis illuseris, mihi commeatum dabis.

**A**. Dabo, ubi te exercitibus nostris inertem tepidumque cognovero. Scis

illud,

*militat omnis amans, et habet sua castra Cupido.*

Interim lude feliciter paululum: fugit enim velox etas, nec quos tibi

dempserit, apponet annos.

**G**. Istud est quod egre fero. Nam

*fugit interea, fugit irreparabile tempus,*

*singula dum capti circumvectamur amore.*

Dabit et forte, ubi te oculosius inspexero, in veri alteriusque Amoris domicilia

migrare, qui nobis melioris et alterius civitatis et vite premia pollicetur?

**12. A**. Ut libebit, perages: modo illo te dignum reddas.

**G**. Permittat, utinam, quia sine illo nil possumus: modo me laboriose vite

necessitas non abstrahat ut voles, augendeque subest fortassis affectus.

**A**. Expediret quidem.

**G**. Scis tamen quanto animo semper pecuniam contemnendam mihi

persuaserim usque forte ad reprehensionem, sed didici nihil esse tam

minuti, tam pusilli animi quam amare divitias. Tamen illud mihi optabile

est, ut nec mihi divitias det qui potest, nec paupertatem. Nam

*multa petentibus*

*desunt multa. Bene est, cui Deus obtulit*

*parca, quod satis est, manu.*

**13. A**. Satis confabulati sumus et advesperascit; illeque noster de Barbarino,

quem unice cordialiterque complector, et me et librum nostrum, documentis

moralibus referctissimum, immortalitati consecratum exposcit.

p. 116

Hec ubi dicta, crepitantibus paribusque alis cum vestro volumine, domine

Francisce, pharetratus puer se in celum alis sustulit, penatibus vestris

illaturum per reducem celeriter viam; mihique est sic scribendi dicendique

et conferendi finem, luce illa, dulci cum sui recordatione largitus.